РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/147-20

9. новембар 2020. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 9. НОВЕМБРА 2020. ГОДИНЕ

Седница је почела у 10,05 часова.

Седницом је председавао Верољуб Арсић, председник Одбора.

Поред председавајућег, седници су присуствовали чланови Одбора: Александра Томић, Снежана Петровић, Снежана Пауновић, Јасмина Каранац, Тихомир Петковић, Ана Белоица, Весна Стамболић, Наташа Љубишић, Зоран Томић и Ивана Поповић.

Седници су присуствовали заменици одсутних чланова Одбора: Угљеша Марковић, Гојко Палалић (заменик члана Одбора Драгомира Карића), Адријана Пуповац (заменик члана Одбора Оливере Недељковић), Милош Банђур (заменик члана Одбора Крсте Јањушевића) иАлександра Чамагић.

Седници је присуствовао и члан Одбора Крсто Јањушевић.

Седници су, на позив председника, присуствовали: Мирослав Кнежевић, државни секретар у Министарству трговине, туризма и телекомуникација, Драган Стевановић, државни секретар и Гордана Мијаиловић, начелник Одељења у Министарству привреде, доц. др Милоје Обрадовић, државни секретар у Министарству рударства и енергетике и Дејан Еремија, сарадник у Сектору буџета Министарства финансија.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допунама Закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-1688/20 од 6. новембра 2020. године).

Одбор је наставио рад према утврђеном дневном реду.

Прва тачка дневног реда – **Предлога закона о изменама и допунама Закона о буџету Републике Србије за 2020. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација**

Одбор је размотрио Предлог закона о изменама и допунама Закона о буџету Републике Србије за 2020. годину у начелу, и на основу члана 173. став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

Мирослав Кнежевић, државни секретар у Министарству трговине, туризма и телекомуникација, изнео је да је Продлогом закона предвиђено повећање субвенција у укупном износу од 150 милиона евра као мера подршке туристичким агенцијама због тешкоћа у раду са којима су се суочиле у овој години због пандемије ковид вируса. Субвенција хотелским предузећима је већ била предвиђена Пројектом 70-78, па су средства са апропријација за развој информационо-комуникационе инфраструктуре преусмерена на субвенције туристичким организацијама. Субвенционисан је део полиса осигурања, односно банкарске гаранције која им је неопходна за добијање лиценце за рад у наредном периоду. Постоје четири категорије туристичких агенција и средства ће се опредељивати по категоријама. Изразио је наду да ће туристичке агенције захваљујући средствима која ће добити за обнављање лиценце за рад успети да преброде ову тешку годину. Поред тога, Министарство је затражило од Министарства финансија да се врати део средстава од 270 милиона динара за ваучере за одмор у Србији који је претходно био преусмерен Министарству трговине, туризма и телекомуникација, али Министарство није одобрило ова средства, тако да нису предвиђена Предлогом закона о изменама и допунама Закона о буџету за 2020. годину.

Доц. др Милоје Обрадовић, државни секретар у Министарству рударства и енергетике, изнео је да је Министарство све позиције усагласило са Министарством финансија и није имало примедби на Нацрт закона.

Драган Стевановић, државни секретар у Министарству привреде, пренео је извињење госпође Анђелке Атанасковић, министра привреде, јер није у могућности да учествује у раду на седници Одбора због раније заказаних обавеза. Раздео Министарства привреде у буџету за ову годину је увећан за 13 милијарди динара. Разлог томе је што је све мере за помоћ привреди споровело ово Министарство. У априлу је из резерве издвојено 120 милијарди, а накнадно још 38 милијарди динара за помоћ приватном сектору привреде. Повећање предвиђено Предлогом закона ће се користити за отклањање последица пандемије на државна предузећа. Смањена су средства на позицијама за зараде и дискрециона средства, али то неће довести у питање функционисање Министарства привреде до краја године.

Дејан Еремија из Министарства финансија истакао је да су средства предвиђена првим ребалансом већ усмерена на борбу са ковидом и санирање последица пандемије вируса и то је разлог зашто износи у ребалансу нису велики.

Поводом ове тачке дневног реда није било питања ни дискусије.

Одбор је, у складу са чланом 173. став 2. Пословника Народне скупштине, јеногласно одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона о буџету Републике Србије за 2020. годину, Раздео 21– Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, у начелу.

За известиоца Одбора на седници Одбора за финансије, републички буџет и контролу трошења јавних средстава одређен је Верољуб Арсић, председник Одбора.

Седница је закључена у 10 часова и 20 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић